It-Tieni Pitazz – Paragrafi 641-650 O, x'ferħ kbir hu għalija li niżvojta lili nnifsi minħabba l-erwieħ immortali! Jiena naf li l-qamħa trid tinqered u tiġi mitħuna bejn il-ħaġriet tal-mitħna sabiex issir ikel. Bl-istess mod, jiena għandi niġi meqruda sabiex inkun ta' użu għall- Knisja u għall-erwieħ, ukoll jekk minn barra ħadd m'hu ser jinnota s-sagrifiċċji tiegħi. O Ġesu', minn barra jiena rrid nibqa' moħbija, preċiż bħal din l-ostja ċkejkna fejn l-għajn ma tista' tara xejn u xorta waħda jiena ostja kkonsagrata lilek. Ħadd il-Palm. Dan il-Ħadd, jiena kelli esperjenza b'mod speċjali tas-sentimenti tal-Qalb l-iżjed ħelwa ta' Ġesu'. L-ispirtu tiegħi kien hemm fejn hemm Ġesu'. Jiena rajt lil Ġesu' riekeb fuq felu ta' ħmara, u d-dixxipli u folla kbira bil-friegħi f'idejhom kienu qegħdin jakkumpanjaw lill-Mulej Ġesu' bil-ferħ. Xi wħud ferxxuhom taħt saqajh fejn kien għaddej riekeb, filwaqt li oħrajn għollew il-friegħi tagħhom 'il fuq fl-arja, jaqbżu quddiem il-Mulej mingħajr ma jafu x'jaqbdu jagħmlu bil-ferħ li kellhom. U rajt folla oħra li ħarġet sabiex tiltaqa' ma' Ġesu', huma wkoll b'uċuħ ferħana u bi friegħi f'idejhom, u kienu qegħdin jgħajjtu l-ħin kollu bil-ferħ. Kien hemm ukoll tfal ċkejknin. Imma Ġesu' kien serju ħafna, u l-Mulej tani x'nifhem kemm kien qiegħed ibati f'dak il-ħin. U f'dak il-waqt, jiena ma rajt xejn ħlief lil Ġesu', li l-Qalb Tiegħu kient fgata bl-ingratitudni. Qrar ta' kull tliet xhur. Dun Bukowski. Meta xi qawwa ġewwa fija mbuttatni għal darb'oħra biex ma nkomplix inħalli din il-ħaġa għal iktar tard, ma stajtx nsib paċi. Jiena għidt lill-konfessur, Dun Bukowski, li ma stajtx nistenna aktar. Is-saċerdot weġibni, "Sor din illużjoni. Ma jistax ikun li l-Mulej Ġesu' qiegħed jitlob din il-ħaġa. Inti għamilt il-voti perpetwi. Din hija kollha illużjoni. Inti qiegħda tivvinta tip ta' ereżija!" U kien qed jgħajjat miegħi, kważi kemm kien jiflaħ jgħajjat. Jiena staqsejtu jekk dan kollu kienx illużjoni, u huwa qalli, "Kollox". "Mela jekk jogħġbok għidli x'għandi nagħmel." "Mela, Sor, m'għandekx timxi fuq l-ebda ispirazzjoni. Int trid tinsa dan kollu. M'għandek tagħti l-ebda attenzjoni lil dak li inti tisma' ġewwa ruħek u pprova wettaq id-dmirijiet esterni tiegħek sewwa. Taħsibx iżjed f'dawn l-affarijiet u neħħihom minn moħħok għal kollox! Jiena weġibt. "Tajjeb, s'issa, jien kont qiegħda nimxi fuq dak li tgħidli l-kuxjenza tiegħi, imma issa li inti qiegħed tmexxini u tgħidli ma nagħtix kas għal dak li jiġri ġewwa fija, jiena ma nibqax nagħmel dan." Imbagħad hu qalli, "Jekk il-Mulej Ġesu' jerġa' jgħidlek xi ħaġa, jekk jogħġbok għarrafni, imma ma rridek tagħmel xejn." Jiena weġibt, "Tajjeb ħafna; nipprova nobdi." Ma nafx għaliex is-saċerdot kien daqshekk iebes miegħi. X'ħin ħriġt mill-konfessinarju, geġwiġija ħsibijiet bdew jagħfsu fuq ruħi. Għalfejn inkun sinċiera? Dak li jiena għidt mhux dnub, mela m'għandi l-ebda dmir ngħidu lill-konfessur. U mbagħad, nista' ngħid 'għall-ewrieħ' li m'għandix nagħti kas iżjed ta' dak li jiġri ġewwa fija sakemm kollox ikun sew minn barra. M'għandi nagħti l-ebda attenzjoni jew nimxi fuq il-vuċijiet interni li spiss swewli tant umiljazzjoni. Minn issa 'l quddiem, inħossni ħielsa. U għal darb'oħra ħassejt uġigħ stramb ġewwa ruħi: mela għalhekk, jiena ma nistax nikkomunika ma' Dak li jiena tant imxennqa għalih? Dak li Hu s-saħħa sħiħa ta' ruħi? Bdejt ngħajjat, "Għand min ser immur, O Ġesu'?" Imma minn dak il-waqt tal-projbizzjoni tal-konfessur, waqgħet dalma kbira fuq ruħi. Kont imbeżżgħa li ma mmurx nisma' xi vuċi ġewwa fija, li kienet iġġegħelni nikser il-projbizzjoni tal-konfessur tiegħi. U mbagħad, terġa' u tgħid, inħossni qiegħda mmut nixxennaq għal Alla. L-intern tiegħi jiġi mċarrat minn ġewwa, għax m'għandi l-ebda rieda tiegħi nnifsi, għax din ġiet mogħtija kollha kemm hi lil Alla. Dan ġara l-Erbgħa tal-Ġimgħa Mqaddsa. It-tbatija saret ikbar Ħamis ix-Xirka. Meta wasalt sabiex nagħmel il-meditazzjoni tiegħi, dħalt f'qisha agunija. Ma ħassejtx il-preżenza ta' Alla, imma l-ġustizzja kollha ta' Alla għafset sewwa fuqi. Rajt lili nnifsi bħallikieku ġejt imwaqqgħa fl-art minħabba d-dnubiet tad-dinja. Satana beda jidħak bija, "Ara, issa m'intix ser tiġġieled iżjed biex tirbaħ l-erwieħ; ara kif ħallsuk! Ħadd m'hu ser jemmnek li Ġesu' qiegħed jitlob dan mingħandek. Ara kemm qiegħda tbati bħalissa u kemm għad baqagħlek tbati! Fuq kollox, issa l-konfessur ħelsek minn dawn l-affarijiet kollha." Issa jiena nista' ngħix kif jogħġobni, sakemm kollox jidher sewwa minn barra. Dawn il-ħsibijiet koroh ittorturawni matul is-siegħa kollha. Meta kien kważi wasal il-ħin għall-Quddiesa, qalbi ngħafset bl-uġigħ; mela jiena ser ikolli nitlaq minn din il-Kongregazzjoni? U la s-saċerdot qalli li din hija tip ta' ereżija, ser ikolli nitlaq mill-Knisja? Jiena għajjatt lill-Mulej b'għajta mdejqa ġewwa fija, "Ġesu', salvani!" Xorta, waħda, l-ebda raġġ ta' dawl ma daħal f'ruħi, u ħassejt saħħti tonqosni, bħallikieku l-ġisem kien qiegħed jinfired mir-ruħ. Jiena ssottomettejt ruħi għar-rieda ta' Alla u tennejt, "O Alla ħalli dak li Inti ddeċidejt jiġrili. Xejjen ġewwa fija l-għadu tiegħi." Imbagħad, f'daqqa waħda, il-preżenza ta' Alla daret madwari u nifditni sa ġewwanett. Dan ġara preċiż filwaqt li jiena kont qiegħda nitqarben. Waqt wieħed wara t-tqarbin, ma bqajtx konxja ta' xejn madwari u fejn kont. Imagħad rajt lill-Mulej Ġesu', bħalma jidher fix-xbieha, u qalli, Għid lill-konfessur li din l-opra hija Tiegħi u Jiena qiegħed nużak bħala strument umli. U jiena għidt, "Ġesu', jiena ma nistax iżjed nagħmel dak li Inti tikkmandani nagħmel, għax il-konfessur tiegħi qalli li din hi kollha kemm hi illużjoni, u li jiena m'għandi nobdi l-ebda waħda mill-ordnijiet Tiegħek. Jiena ma sejra nagħmel xejn li Inti ser tgħidli nagħmel issa. Jiddispjaċini, Mulejja, imma m'għandix permess nagħmel xejn, u rrid nobdi lill-konfessur tiegħi. Ġesu' bl-akbar sinċerita' nitlob il-maħfra Tiegħek. Inti taf kemm qiegħda nbati minħabba din il-ħaġa, imma m'hemmx x'tagħmel, Ġesu'.Il-konfessur ma ppermettilix li nsegwi l-ordnijiet Tiegħek." Ġesu' qagħad jisma' l-argumenti u l-ilmenti tiegħi bi tjubija u sens ta' sodisfazzjon. Jien kont ħsibt li l-Mulej Ġesu' kien ser iħossu offiż serjament imma, għall-kuntrarju, deher sodisfatt u qalli bil-ħlewwa, Dejjem għid lill-konfessur tiegħek dak kollu li Jiena ngħidlek u li Jiena nordnalek tagħmel, u agħmel biss dak li jkollok permess tagħmel. Tinkwetax, u tibża' minn xejn; Jiena qiegħed miegħek. Ruħi mtliet bil-ferħ, u dawk il-ħsibijiet kollha li kienu għafsu fuqi għebu. Iċ-ċertezza u l-kuraġġ daħlu ġewwa ruħi. Imma ftit wara, jiena dħalt fit-tbatijiet li Ġesu' għadda minnhom fil-Ġnien taż-Żebbuġ. Dan dam sal-Ġimgħa filgħodu. Il-Ġimgħa, kelli esperjenza tal-Passjoni ta' Ġesu' imma, din id-darba, b'mod differenti. Dak inhar, Dun Bukowski ġie minn Derdy. Forza stramba mbuttatni immur inqerr u ngħidlu dwar dak kollu li kien ġrali u dwar dak li kien qalli Ġesu'. X'ħin kellimt is-saċerdot, hu deher x'aktarx differenti minn qabel u qalli: "Sor, tibża' minn xejn; m'hi ser tiġrilek l-ebda ħsara, għax il-Mulej Ġesu' dan ma jippermettihx. Jekk inti tobdi u tippersevera f'din id-dispożizzjoni, m'għandekx għalfejn tinkwieta għal xejn. Alla jsib mezz biex iġib 'l quddiem l-opra Tiegħu. Int għandu jkollok dejjem din is-sempliċita' u sinċerita' u tgħid kollox lill-Madre Ġenerali. Dak li jiena għidtlek għidtulek bi twissija, għax l-illużjonijiet jistgħu jolqtu wkoll lill-persuni qaddisin, u s-suġġerimenti ta' Satana jistgħu jidħlu f'din il-ħaġa, u xi drabi din il-ħaġa tkun ġejja minna nfusna, għalhekk wieħed irid joqgħod attent. U għalhekk kompli bħalma għamilt s'issa. Tista' tara, Sor, li l-Mulej mhux inkurlat b'din il-ħaġa. U Sor, inti tista' tirrepeti dawn l-affarijiet li ġrawlek bħalissa lill-konfessur regolari tiegħek (Dun Sopocko)." Minn din l-esperjenza, bdejt nifhem ħaġa waħda: li jiena għandi nitlob ħafna għal kull wieħed mill-konfessuri tiegħi, sabiex hu jakkwista d-dawl tal-Ispirtu s-Santu, għax meta nersaq lejn il-konfessinarju mingħajr ma nkun tlabt bil-ħerqa qabel, il-konfessur ma jifhimnix sewwa. Is-saċerdot għamilli l-qalb biex nitlob bil-ħerqa għal dawn l-intenzjonijiet, sabiex Alla jagħtini għarfien aħjar biex inkun nista' nifhem l-affarijiet li Hu qiegħed jitlob mingħandi: "Agħmel novena waħda fuq oħra, Sor, u Alla ma jiċħadx il-grazzji." Il-Ġimgħa l-Kbira. Fit-tlieta, rajt lill-Mulej Ġesu', mislub, li ħares lejja u qalli, Għandi l-għatx. Imbagħad rajt żewġ raġġi ħerġin minn ġenbu, preċiż bħalma jidhru fix-xbieha. Imbagħad ħassejt ġewwa ruħi x-xewqa li nsalva l-erwieħ u li niżvojta lili nnifsi, flimkien ma' Ġesu' li kien qiegħed imut, lill-Missier Etern, għas-salvazzjoni tad-dinja kollha. Ma' Ġesu', permezz ta' Ġesu' u f'Ġesu' tinsab l-għaqda tiegħi miegħek, Missier Etern. Fil-Ġimgħa l-Kbira, Ġesu' bata f'ruħu b'mod li kien differenti mit-(tbatija Tiegħu) f'Ħamis ix-Xirka. Il-Quddiesa tal-Qawmien (12 ta' April 1936). X'ħin dħalt fil-kappella, l-ispirtu tiegħi ntilef f'Alla, l-uniku teżor tiegħi. Il-preżenza Tiegħu mlietni. O Ġesu' tiegħi, Mgħallem u Direttur tiegħi, saħħaħni u dawwalni f'dawn il-mumenti diffiċli ta' ħajti. Jiena minix qiegħda nistenna l-ebda għajnuna mill-bnedmin; it-tama tiegħi kollha qiegħda fik, Jiena nħossni waħdi quddiem it-talbiet Tiegħek, O Mulej. Minkejja l-biżgħat tan-natura tiegħi, jiena qiegħda nwettaq ir-rieda qaddisa Tiegħek u nixtieq inwettaqha kemm jista' jkun fedelment matul ħajti kollha u f'mewti. Ġesu', flimkien miegħek jiena nista' nagħmel kollox. Agħmel bija dak li trid; agħtini biss il-Qalb ħanina Tiegħek u dik biżżejjed għalija. O Ġesu' Mulejja, għinni. Ħalli dak li Int ppjanajt qabel iż-żminijiet kollha jseħħ f'ħajti. Jiena ninsab lesta għal kull seħja tar-rieda qaddisa Tiegħek. Dawwalli moħħi sabiex jiena nsir naf ir-rieda Tiegħek. O Alla, Inti li timlieli ruħi, Inti taf li jiena ma nixtieq xejn iżjed ħlief il-glorja Tiegħek. O Rieda Divina, Inti l-għaxqa ta' qalbi, l-ikel ta' ruħi, id-dawl tal-intellett tiegħi, is-saħħa ta' setgħa bla tarf tar-rieda tiegħi; għax meta jiena ningħaqad mar-rieda Tiegħek, O Mulej, il-qawwa Tiegħek taħdem permezz tiegħi; u tieħu post ir-rieda dgħajfa tiegħi. Kuljum, jiena nfittex li nwettaq ix-xewqat ta' Alla.
Djarju ta' Swor Fawstina – It-2 Pitazz (par.641-650)